સેન્ટ્રલ બ્યૂરો ઓફ ઈન્વેસ્ટિગેશનના (સીબીઆઈ) વડા આલોક વર્માને તેના સાથી સ્પેશ્યલ ડાયરેક્ટર રાકેશ અસ્થાના સામે લાંચના આક્ષેપો બદલ ફરજિયાત રજા પર ઉતારી દેવાના કેન્દ્ર સરકારના નિર્ણયને પડકારતી અરજી સુપ્રીમ કોર્ટમાં કરવામાં આવી છે. આજે સવારે ૧૧ વાગ્યાથી સુપ્રીમના ચીફ જસ્ટિસ રંજન ગોગોઈની બેન્ચ દ્વારા આ અરજી પર સુનાવણી શરૂ થઈ હતી. ચીફ જસ્ટિસ રંજન ગોગોઈએ જણાવ્યું હતું કે સીબીઆઈના વડા આલોક વર્મા કેસની તપાસ ચીફ વિજિલન્સ કમિશન (સીવીસી)એ બે સપ્તાહમાં પૂર્ણ કરવાની રહેશે. આ માટે સીવીસીની કામગીરી પર સુપ્રીમ કોર્ટના પૂર્વ જજ એ કે પટ્ટનાયક નજર રાખશે તેમ સુપ્રીમ કોર્ટે જણાવ્યું હતું. સીવીસીને તપાસ બે સપ્તાહમાં પૂર્ણ કરવાનો સુપ્રીમે આદેશ આપ્યો છે. આ કેસની આગામી સુનાવણી ૧૨ નવેમ્બરના યોજાશે.